dh-unibe/image-text_koenigsfelden-charters-post-1500 huggingface dataset:
Wir, die äpptissinn ✳ unnd gmeiner convent ✳ des gotzhusz Kùngsfeldenn, thùn
kundt ✳ unnd bekennend offenlich mit disem brieff, ✳ alls wir dann ussz ordnung ✳ unnd annsaͤchenn ✳ unnser gnädigenn herrnen ✳ unnd castenvoͤgtt, ✳ schults̄n
und ràtt ✳ der statt Bernn, ✳ schuldig ✳ unnd pflichtig sinnd worden unnser
mitschwester ✳ fròwenn Elenenn Rindsmùllinn ir gütt, ✳ libding unnd anders,
so sy inn unser gotzhusz gebràcht hàtt, ✳ wider zuͤ bekerenn, ✳ das wir aber ✳ besunders
des barenn gelts halb ✳ zuͤ diser zit nit vermogenn zetuͤnd. ✳ harum̄b so geloben
und verspraͤchenn wir ✳ by unnsernn wirdenn, ✳ güttenn ✳ trùwenn ✳ unnd erenn
der genamptenn unnser liebenn mitschwester ✳ usstander sum̄ halb, ✳ die sich
gebùrtt zweyghundert Rinischer guldinn hauptguͤts, ✳ hiezwùschenn naͤchst kommendenn wienachttenn ✳ àn alles verrer verziechenn, ✳ ouch àn allen
irnn costenn ✳ unnd schadenn, ✳ usszrichtung ✳ unnd bezalung zetuͤnd, ✳ by verpflicht
unnd insatzung ✳ unnsers gotzhusz guͤtter, lygender ✳ unnd varender, ✳ die sy
unnd ir erbenn, ✳ wo wir an thuͤnder bezalùng sùmig wurdenn, ✳ mag angriffn̄,
vertigenn unnd beziechenn ✳ bysz uff ir volkommēn benuͤgenn. ✳ unnd also
hieby zü beliebenn ✳ unnd darwider nit zetuͤnd, ✳ zuͤ redenn ✳ nàch schaffenn
getànn werdenn, ✳ verbinnden wir ùnns ✳ fùr unnsz ✳ unnd unnser nàchkommen̄
by guͤttenn trùwen ✳ mitt entzichūng aller fùnd, ✳ usszzùg unnd gevaͤrd ✳ unnd
was hiewider sin moͤchte ✳ unnd besunder des raͤchtenn, ✳ so ein gmeine
verzichung àn vorganng einer sunderbarenn ✳ als unnùtz widerspricht, ✳ entzignn̄
unnd begaͤbenn habenn, ✳ in crafft dissz brieffs, ✳ der des zuͤ urkùnd
mitt unnsers gotzhus ✳ unnd convents ✳ uffgetrucktem sygell besiglett
und verwart gebenn ist ✳ uff vigilia Johannis baptiste, ✳ von Cristy
unnsers herrenn geburtt zaltt funffzaͤchennhundert zwaͤntzig ✳ unnd vier jàr.
Helena
Rindtzmùly
1524
1524 , Juni 23 .
St. - A. Bern .
F. Aargau .